Folketing
2009-01-20

I finanslovaftalen for 2009 er der specifikt enighed om, at der som forudsætning for et endeligt statsligt tilsagn om investeringsmidler til samling af sygehusbehandling skal foreligge klare, detaljerede og realistiske regionale planer for, hvordan det præhospitale beredskab udvikles i takt med - i takt med - samlingen af sygehusenes opgaver. For at sikre, at forbedringerne i det præhospitale beredskab finder sted på et fornuftigt grundlag, påbegyndes der snarligt et udvalgsarbejde i ministeriets regi. Udvalgsarbejdet vil foregå i dialog med Danske Regioner, og det skal eksempelvis analysere, hvordan beslutningen om 15 minutter under normale omstændigheder gennemføres. Arbejdet forventes afsluttet i efteråret 2009. Det handler ikke kun om ambulancer og lægebiler i det præhospitale beredskab. I forbindelse med finanslovaftalen for 2009 er det aftalt at bruge 100 mio. kr. på at indføre lægehelikoptere fra 2011 med henblik på at øge befolkningens tryghed. Og der er afsat 250 mio. kr. i forbindelse med finanslovaftalen for 2009 til facilitering af løsninger i udkantsområderne med store afstande til f.eks. lægehuse og til skadeklinikker. Det udgør det tredje ben i den nye struktur.